
ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 


ΤΕΥΧΟΣ ΠΡΩΤΟ Αρ. Φύλλου 196 

8 Σεπτεμβρίου 2011 


ΠΕΡΙΕΧΟΜΕΝΑ 


ΠΡΟΕΔΡΙΚΑ ΔΙΑΤΑΓΜΑΤΑ 

79. Σύσταση, οργάνωση και λειτουργία Επιτελικής Μο¬ 
νάδας στο Υπουργείο Προστασίας του Πολίτη. 1 

80. Ρύθμιση θεμάτων υγειονομικής υπηρεσίας αστυ¬ 
νομικού προσωπικού. 2 


ΣΥΜΒΑΣΕΙΣ 

Σύμβαση μεταξύ του Ελληνικού Δημοσίου και της 
Τράπεζας της Ελλάδος περί των καταβαλλομέ- 
νων προμηθειών από το Ελληνικό Δημόσιο προς 


την Τράπεζα Ελλάδος. 3 

ΔΙΟΡΘΩΣΕΙΣ ΣΦΑΛΜΑΤΩΝ 

Διορθώσεις σφαλμάτων στο Προεδρικό Διάταγμα 
75/18.8.2001. 4 

ΠΡΟΕΔΡΙΚΑ ΔΙΑΤΑΓΜΑΤΑ 


(ΐ) 

ΠΡΟΕΔΡΙΚΟ ΔΙΑΤΑΓΜΑ ΥΠ’ ΑΡΙΘΜ. 79 
Σύσταση, οργάνωση και λειτουργία Επιτελικής 
Μονάδας στο Υπουργείο Προστασίας του Πολίτη. 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Έχοντας υπόψη: 

1. Το άρθρο 11 παρ. 1 περ. α', β', στ' και θ' του ν. 1481/ 
1984 (Α' 152), όπως το άρθρο αυτό αντικαταστάθηκε με 
το άρθρο 1 παρ. 1 του ν. 1590/1986 (Α' 49), το άρθρο 28 
παρ. 1 του ν. 2800/2000 (Α' 41) και το άρθρο 14 παρ. 1 
περ. α', στ', ζ' και η' του ν. 3922/2011 (Α' 35). 

2. Το π.δ. 184/2009 (Α' 213). 

3. Το άρθρο μόνο του π.δ. 82/1993 (Α' 36). 

4. Το άρθρο 22 παρ. 3 του ν. 2362/1995 (Α' 247). 

5. Την Υ350 από 8-7-2011 απόφαση του Πρωθυπουργού 
«Καθορισμός αρμοδιοτήτων των αναπληρωτών Υπουρ¬ 
γών Οικονομικών Φίλιππου Σαχινίδη και Παντελή Οικο¬ 
νόμου» (Β' 1603). 

6. Το άρθρο 90 του Κώδικα Νομοθεσίας για την Κυβέρ¬ 
νηση και τα κυβερνητικά όργανα, που κωδικοποιήθηκε 
με το άρθρο πρώτο του π.δ. 63/2005 (Α' 98). 

7. Το γεγονός ότι από τις διατάξεις του παρόντος 
διατάγματος προκαλείται δαπάνη σε βάρος του κρα¬ 


τικού προϋπολογισμού ύψους 38.700,00 ευρώ περίπου 
για το έτος 2011 και 19.800,00 ευρώ περίπου για το έτος 
2012 και καθένα από τα επόμενα έτη. Από τις ανωτέρω 
δαπάνες εκείνες του έτους 2011 θα αντιμετωπισθούν 
από τις εγγεγραμμένες πιστώσεις του προϋπολογισμού 
του Υπουργείου Προστασίας του Πολίτη (Ε.Φ. 43-110) 
«ΕΛΛΗΝΙΚΗ ΑΣΤΥΝΟΜΙΑ», Κ.Α.Ε. 0823, 0824, 0831, 0832, 
0869, 0875,1111, 1699,1711,1712, 1713,1723,1725 και 1924, 
ενώ εκείνες του έτους 2012 και καθενός απ' τα επόμε¬ 
να έτη θα αντιμετωπίζονται από τις πιστώσεις που θα 
εγγράφονται για το σκοπό αυτό στον ανωτέρω Π.Υ. 

8. Την υπ’ αριθμ. 243/2011 Γνωμοδότηση του Συμβουλί¬ 
ου της Επικράτειας, ύστερα από πρόταση του Υπουργού 
Προστασίας του Πολίτη και του Αναπληρωτή Υπουργού 
Οικονομικών, αποφασίζουμε: 

ΚΕΦΑΛΑΙΟ Α' 

Σύσταση - Οργάνωση Επιτελικής Μονάδας 
Άρθρο 1 

Σύσταση - Αποστολή - Διάρθρωση 

1. Συνιστάται Επιτελική Μονάδα, επιπέδου Διεύθυνσης, 
στο Υπουργείο Προστασίας του Πολίτη. Η Επιτελική 
Μονάδα είναι η Υπηρεσία με την οποία ο Υπουργός 
υποβοηθείται στην άσκηση των καθηκόντων του, ιδίως 
στους τομείς του ανθρώπινου δυναμικού, του εξοπλι¬ 
σμού, του γενικού προγραμματισμού, της παρακολού¬ 
θησης του έργου και της παροχής κατευθύνσεων και 
νομικής υποστήριξης στα υπαγόμενα στο Υπουργείο 
Προστασίας του Πολίτη Σώματα και Υπηρεσίες, ώστε 
να εξασφαλίζεται η διαλειτουργικότητα και η διακλα- 
δικότητα της δράσης τους στο πλαίσιο της πολιτικής 
του Υπουργείου και της διοικητικής και επιχειρησια¬ 
κής αυτοτέλειας των υπαγομένων σ’ αυτό Σωμάτων 
και Υπηρεσιών. Επίσης, η Επιτελική Μονάδα μεριμνά 
για την ενιαία και ορθή τήρηση των κανόνων και των 
διαδικασιών παραγωγής νομοθετικού έργου στο πλαίσιο 
βελτίωσης της ρυθμιστικής διακυβέρνησης. 

2. Η Επιτελική Μονάδα δεν έχει ιεραρχική σχέση με 
τα Επιτελεία των Σωμάτων που υπάγονται στο Υπουρ¬ 
γείο αλλά συνεργάζεται με αυτά προς εκπλήρωση της 
αποστολής τους. 

3. Η Επιτελική Μονάδα επικουρεί την πολιτική ηγεσία 
του Υπουργείου Προστασίας του Πολίτη στην άσκηση 
των καθηκόντων της, ασκεί τις αρμοδιότητες της σε 
συνεργασία με τα Αρχηγεία των Σωμάτων και τις Υπη¬ 
ρεσίες που υπάγονται στο Υπουργείο και διαρθρώνεται 
στα ακόλουθα Τμήματα: 

α. Τμήμα Οργανωτικών Μελετών και Διακλαδικού Συ¬ 
ντονισμού. 

β. Τμήμα Νομικής Υποστήριξης και Καλής Νομοθέ¬ 
τησης. 

γ. Τμήμα Ευρωπαϊκών και Διεθνών Υποθέσεων, 
δ. Τμήμα Διοικητικής και Οικονομικοτεχνικής Μέριμνας. 

Άρθρο 2 

Τμήμα Οργανωτικών Μελετών και Διακλαδικού 
Συντονισμού 

1. Το Τμήμα Οργανωτικών Μελετών και Διακλαδικού 
Συντονισμού, έχει τις ακόλουθες αρμοδιότητες: 

α. Εκπονεί τα γενικά προγράμματα δράσης του Υπουρ¬ 
γείου Προστασίας του Πολίτη, μέσα στο πλαίσιο της 
γενικότερης κυβερνητικής πολιτικής, καθορίζει τους 
βασικούς ή και ειδικότερους στόχους και επιδιώξεις 
και προσδιορίζει το χρονοδιάγραμμα υλοποίησής τους, 
σε συνεργασία με τα Αρχηγεία των Σωμάτων και τις 
Υπηρεσίες του Υπουργείου. 

β. Παρακολουθεί και αξιολογεί την εφαρμογή των 
προγραμμάτων δράσης της προηγουμένης παραγράφου 
και συντάσσει εκθέσεις απολογισμού των δραστηριο¬ 
τήτων του Υπουργείου. 

γ. Εκπονεί ειδικά σχέδια εφαρμογής της κυβερνητικής 
πολιτικής σε συγκεκριμένους τομείς αρμοδιότητας του 
Υπουργείου Προστασίας του Πολίτη και κατευθύνει τα 
κατά περίπτωση αρμόδια Σώματα και Υπηρεσίες του 
Υπουργείου στην υλοποίησή τους. 

δ. Μελετά και αξιολογεί την ποιότητα των παρεχόμε¬ 
νων προς τους πολίτες υπηρεσιών, από τα Σώματα και 
τις Υπηρεσίες του Υπουργείου, καταρτίζει προγράμμα¬ 
τα βελτίωσης αυτής και παρακολουθεί την εφαρμογή 
τους. 

ε. Μελετά, επεξεργάζεται και προωθεί τις εισηγήσεις, 
τις προτάσεις και τα σχέδια νομοθετημάτων των Αρχη¬ 
γείων των Σωμάτων και των Υπηρεσιών του Υπουργείου 
σε θέματα αρμοδιότητάς τους. 

στ. Μελετά τα θέματα συγκρότησης, οργάνωσης και 
αρμοδιοτήτων της Επιτελικής Μονάδας και των υπα¬ 
γόμενων στο Υπουργείο Σωμάτων και Υπηρεσιών και 
προετοιμάζει σχετικές νομοθετικές παρεμβάσεις σε συ¬ 
νεργασία με το Τμήμα Νομικής Υποστήριξης και Καλής 
Νομοθέτησης και όπου αυτό απαιτείται, με τις αρμόδιες 
επιτελικές Υπηρεσίες αυτών. Στο πλαίσιο αυτό μελετά, 
εισηγείται και καταρτίζει τις σχετικές αποφάσεις για τη 
μεταβίβαση αρμοδιοτήτων και του δικαιώματος υπογρα¬ 
φής του Υπουργού, του Υφυπουργού και των Γενικών 
Γραμματέων σε υφιστάμενα υπηρεσιακά όργανα. 

ζ. Παρακολουθεί, αναλύει και αξιολογεί τις εξελίξεις 
και τα δεδομένα, αναφορικά με τα αντικείμενα αρμο¬ 
διότητας του Υπουργείου Προστασίας του Πολίτη και 
διατυπώνει προτάσεις ή επεξεργάζεται προτάσεις που 
υποβάλλονται από τα Σώματα και τις Υπηρεσίες του 
Υπουργείου, για την προώθηση νομοθετικών πρωτο¬ 
βουλιών ή τη λήψη διοικητικών μέτρων προς το σκοπό 
πληρέστερης ανταπόκρισης στις ανάγκες εκπλήρωσης 
της αποστολής τους. 


η. Συνεργάζεται με συναρμόδια Υπουργεία, κοινωνι¬ 
κούς φορείς και τα κατά περίπτωση αρμόδια Σώματα 
και Υπηρεσίες του Υπουργείου για την αντιμετώπιση 
κοινών ζητημάτων, καθώς και για την εκπόνηση κοινών 
προγραμμάτων σε θέματα μείζονος σπουδαιότητας. 

θ. Σχεδιάζει, σε συνεργασία με τα Αρχηγεία των Σω¬ 
μάτων και τις Υπηρεσίες του Υπουργείου, κοινά προ¬ 
γράμματα διακλαδικής δράσης και καθορίζει το πλαί¬ 
σιο της μεταξύ τους συνεργασίας στην υλοποίηση των 
προγραμμάτων αυτών. 

ι. Μεριμνά για τη διακλαδική συνεργασία των Σωμάτων 
και των Υπηρεσιών του Υπουργείου στην υλοποίηση 
προγραμμάτων και δράσεων κοινής αρμοδιότητας, που 
αφορούν, ιδίως, στην εφαρμογή της αντεγκληματικής 
πολιτικής, στην αντιμετώπιση της παράνομης μετανά¬ 
στευσης, στο οικονομικό έγκλημα, στην καταπολέμηση 
της εμπορίας ανθρώπων και των ναρκωτικών, στην αντι¬ 
μετώπιση φυσικών καταστροφών, στη διαφύλαξη της 
εσωτερικής ασφάλειας της χώρας, στη συμμετοχή στην 
εθνική άμυνα, στην καταπολέμηση της τρομοκρατίας 
και στην εκδήλωση άμεσων και κοινών ενεργειών για 
την αντιμετώπιση σημαντικών, αιφνίδιων ή ιδιαίτερων 
συμβάντων που βλάπτουν ή απειλούν τη δημόσια τάξη 
και ασφάλεια της χώρας. 

ια. Εισηγείται στον Υπουργό, σε συνεργασία με τα Αρ¬ 
χηγεία των Σωμάτων και τις Υπηρεσίες του Υπουργείου, 
επί θεμάτων χάραξης και εξειδίκευσης της πολιτικής 
του Υπουργείου, κατά τομέα αρμοδιοτήτων, και μεριμνά 
για την προώθηση εντολών, οδηγιών και κατευθύνσε¬ 
ων στα αρμόδια για την υλοποίηση αυτής Σώματα και 
Υπηρεσίες. 

Άρθρο 3 

Τμήμα Νομικής Υποστήριξης και Καλής 
Νομοθέτησης 

1. Το Τμήμα Νομικής Υποστήριξης και Καλής Νομοθέ¬ 
τησης έχει τις ακόλουθες αρμοδιότητες: 

α. Επεξεργάζεται και προωθεί σχέδια νόμων, προ¬ 
εδρικών διαταγμάτων και κανονιστικών αποφάσεων, 
σε συνεργασία με τα Αρχηγεία των Σωμάτων και τις 
Υπηρεσίες του Υπουργείου και μεριμνά για την έκδοση 
και τη δημοσίευσή τους. 

β. Συνεργάζεται με την αρμόδια κεντρική υπηρεσία 
για την καλή νομοθέτηση, προς το σκοπό ορθής τήρη¬ 
σης των διαδικασιών κατάρτισης και προώθησης του 
νομοθετικού έργου και την περαιτέρω απλούστευση και 
βελτίωση της ποιότητας αυτού και τη διενέργεια κοι¬ 
νωνικού διαλόγου και διαβουλεύσεων με εκπροσώπους 
κοινωνικών ομάδων. 

γ. Παρέχει τεχνογνωσία και κατευθύνσεις στις καθ’ 
ύλην αρμόδιες Υπηρεσίες των υπαγομένων στο Υπουρ¬ 
γείο Σωμάτων και Υπηρεσιών αναφορικά με την τήρηση 
των αρχών καλής νομοθέτησης και τη βελτίωση της 
ποιότητας του παραγόμενου νομοθετικού έργου και συ¬ 
νεργάζεται μαζί τους καθώς και με την αρμόδια κεντρική 
υπηρεσία για την καλή νομοθέτηση για τη σύνταξη των 
Αναλύσεων Συνεπειών Ρυθμίσεων. 

δ. Συνεργάζεται με Μονάδες Καλής Νομοθέτησης συ- 
ναρμόδιων Υπουργείων για την κατάρτιση και επεξερ¬ 
γασία νομοθετημάτων κοινής αρμοδιότητας και μεριμνά 
για τη συμμετοχή εκπροσώπων των Αρχηγείων των 
Σωμάτων και Υπηρεσιών του Υπουργείου στη σχετική 
διαδικασία. 

ε. Μεριμνά για την κύρωση των διεθνών συμβάσεων 
και συμφωνιών αρμοδιότητας του Υπουργείου. Στο πλαί¬ 
σιο αυτό συνεργάζεται, εφόσον απαιτείται, με την αρ¬ 
μόδια κεντρική υπηρεσία για την καλή νομοθέτηση και 
τις καθ’ ύλην αρμόδιες Υπηρεσίες των υπαγομένων στο 
Υπουργείο Σωμάτων και Υπηρεσιών για την εκτίμηση 
των επιπτώσεων ρυθμίσεων, οι οποίες περιλαμβάνονται 
στις υπό κατάρτιση διεθνείς συμβάσεις, ή συμφωνίες ή 
σε άλλα διεθνώς δεσμευτικά κείμενα. 

στ. Μελετά το δίκαιο της Ευρωπαϊκής Ένωσης και πα¬ 
ρακολουθεί και συντονίζει τις διαδικασίες εναρμόνισης 
της ελληνικής νομοθεσίας προς αυτό, κατά το μέρος 
που αφορά το Υπουργείο Προστασίας του Πολίτη, σε 
συνεργασία με τα αρμόδια Αρχηγεία των Σωμάτων και 
τις Υπηρεσίες του Υπουργείου. Στο πλαίσιο αυτό συ¬ 
νεργάζεται και με την αρμόδια κεντρική υπηρεσία για 
την καλή νομοθέτηση στην εκτίμηση των συνεπειών 
ρυθμίσεων που καταρτίζονται στα όργανα της Ευρω¬ 
παϊκής Ένωσης. 

ζ. Μεριμνά για την έκδοση εγκυκλίων προς τα Σώματα 
και τις Υπηρεσίες του Υπουργείου για την ορθή εφαρ¬ 
μογή της νομοθεσίας. 

η. Μελετά, σε συνεργασία με τα κατά περίπτωση αρ¬ 
μόδια Αρχηγεία των Σωμάτων και τις Υπηρεσίες του 
Υπουργείου, σχέδια νόμων, προεδρικών διαταγμάτων 
και κανονιστικών πράξεων άλλων Υπουργείων που αφο¬ 
ρούν και το Υπουργείο Προστασίας του Πολίτη και ει- 
σηγείται την υπογραφή τους ή διατυπώνει σχόλια και 
προτάσεις επ’ αυτών. 

2. Στο Τμήμα Νομικής Υποστήριξης και Καλής Νο¬ 
μοθέτησης λειτουργεί το Γραφείο Κοινοβουλευτικού 
Ελέγχου της παραγράφου 1 περ. γ' του άρθρου 2 του 
ν. 2800/2000 (Α' 41), το οποίο έχει τη συνολική φροντίδα 
για τις απαντήσεις του Υπουργείου Προστασίας του 
Πολίτη στον κοινοβουλευτικό έλεγχο της Βουλής. 

Άρθρο 4 

Τμήμα Διεθνών και Ευρωπαϊκών Υποθέσεων 

1. Το Τμήμα Διεθνών και Ευρωπαϊκών Υποθέσεων υπο¬ 
στηρίζει την πολιτική ηγεσία του Υπουργείου Προστα¬ 
σίας του Πολίτη στην εκπλήρωση των ευρωπαϊκών και 
διεθνών υποχρεώσεων και αρμοδιοτήτων της και εξα¬ 
σφαλίζει τις προϋποθέσεις συνεργασίας, των Σωμάτων 
και των Υπηρεσιών του Υπουργείου στο ευρωπαϊκό και 
ευρύτερο διεθνές περιβάλλον. Το Τμήμα αυτό διαρθρώ¬ 
νεται στα ακόλουθα Γ ραφεία: 

α. Γ ραφείο Ευρωπαϊκών Υποθέσεων. 

β. Γ ραφείο Διεθνών Υποθέσεων. 

2. Το Γραφείο Ευρωπαϊκών Υποθέσεων έχει τις ακό¬ 
λουθες αρμοδιότητες: 

α. Παρακολουθεί τις εξελίξεις αναφορικά με τις υπο¬ 
χρεώσεις της χώρας μας στο πλαίσιο της Ευρωπαϊκής 
Ένωσης σε θέματα αρμοδιότητας του Υπουργείου Προ¬ 
στασίας του Πολίτη και συνεργάζεται με το Υπουργείο 
Εξωτερικών, τα Αρχηγεία των Σωμάτων και τις Υπηρε¬ 
σίες του Υπουργείου και τους άλλους συναρμόδιους 
φορείς για την εκπλήρωσή τους. 

β. Μελετά και αξιολογεί τα συμπεράσματα και τις 
αποφάσεις των κατά περίπτωση αρμοδίων κοινοτικών 
και διεθνών οργάνων και συντονίζει τα αρμόδια Σώμα¬ 
τα και τις Υπηρεσίες στην υλοποίηση κοινών δράσεων 
ή στην εφαρμογή μέτρων κοινής αρμοδιότητας που 
αποφασίζονται στο πλαίσιο αυτό. 


γ. Παρακολουθεί, σε συνεργασία και με το Τμήμα Νομι¬ 
κής Υποστήριξης και Καλής Νομοθέτησης της Μονάδας, 
τους κανονισμούς, τις οδηγίες και γενικά τη νομοθεσία 
της Ευρωπαϊκής Ένωσης και κατευθύνει τα Σώματα και 
τις Υπηρεσίες στην αξιοποίηση ή την υλοποίηση των 
ρυθμίσεων και των δράσεων που περιλαμβάνονται σ’ 
αυτήν και αφορούν αρμοδιότητες ή υποχρεώσεις του 
Υπουργείου Προστασίας του Πολίτη. 

δ. Παρέχει οδηγίες στα Επιτελεία των Σωμάτων και 
τις Υπηρεσίες του Υπουργείου αναφορικά με την υλο¬ 
ποίηση συγχρηματοδοτούμενων από την Ευρωπαϊκή 
Επιτροπή προγραμμάτων ή δράσεων κοινής αρμοδιό¬ 
τητας, σε συνεργασία με την Υπηρεσία Διαχείρισης Ευ¬ 
ρωπαϊκών και Αναπτυξιακών Προγραμμάτων του Υπουρ¬ 
γείου Προστασίας του Πολίτη. Προς τούτο, συντάσσει 
και υποβάλλει όλα τα απαραίτητα δικαιολογητικά και 
έγγραφα για την ανάληψη και υλοποίηση των εν λόγω 
προγραμμάτων και δράσεων και μεριμνά, παράλληλα, 
για τη διοργάνωση αυτών. 

ε. Μεριμνά για τη συμμετοχή ή την εκπροσώπηση 
της πολιτικής Ηγεσίας του Υπουργείου σε συνόδους 
οργάνων, συνέδρια και συναντήσεις, στο πλαίσιο της 
Ευρωπαϊκής Ένωσης. Επίσης, μεριμνά για τη συλλογή 
του απαραίτητου για την κατάρτιση του σχετικού ενη¬ 
μερωτικού φακέλου υλικού. 

στ. Μεριμνά, σε συνεργασία με το Υπουργείο Εξω¬ 
τερικών και κατόπιν σχετικής εισήγησης των κατά πε¬ 
ρίπτωση αρμόδιων Επιτελείων των Σωμάτων, για τη 
συμμετοχή προσωπικού τους σε ειρηνευτικές αποστο¬ 
λές στο εξωτερικό στο πλαίσιο αποφάσεων των αρμο¬ 
δίων κοινοτικών οργάνων και προσδιορίζει τον ακριβή 
αριθμό του προσωπικού που θα συμμετέχει σε κάθε 
αποστολή. 

3. Το Γ ραφείο Διεθνών Υποθέσεων έχει τις ακόλουθες 
αρμοδιότητες: 

α. Μεριμνά για την ανάπτυξη και διατήρηση της συνερ¬ 
γασίας του Υπουργείου Προστασίας του Πολίτη και των 
υπαγόμενων σε αυτό Σωμάτων και Υπηρεσιών με αντί¬ 
στοιχους φορείς και Υπηρεσίες σε όλα τα επίπεδα. 

β. Συνεργάζεται με το Υπουργείο Εξωτερικών και άλ¬ 
λους συναρμόδιους φορείς, καθώς και με τα Αρχηγεία 
των Σωμάτων και τις Υπηρεσίες που υπάγονται στο 
Υπουργείο, για τη ρύθμιση θεμάτων που αφορούν σε 
διμερείς και πολυμερείς διεθνείς Συμφωνίες αρμοδιό¬ 
τητας του Υπουργείου Προστασίας του Πολίτη. 

γ. Μεριμνά για τη συμμετοχή ή την εκπροσώπηση 
της πολιτικής ηγεσίας του Υπουργείου σε διεθνείς δι¬ 
ασκέψεις, συναντήσεις και συνέδρια στο πλαίσιο των 
διεθνών Οργανισμών και άλλων διεθνών υποχρεώσεων 
του Υπουργείου. 

δ. Μεριμνά, σε συνεργασία με το Υπουργείο Εξωτε¬ 
ρικών και κατόπιν σχετικής εισήγησης των κατά πε¬ 
ρίπτωση αρμοδίων Επιτελείων των Σωμάτων για τη 
συμμετοχή προσωπικού τους σε ειρηνευτικές αποστο¬ 
λές στο εξωτερικό, στο πλαίσιο αποφάσεων διεθνών 
οργανισμών στους οποίους μετέχει και η Ελλάδα, και 
προσδιορίζει τον ακριβή αριθμό του προσωπικού που θα 
συμμετέχει στις αποστολές αυτές. Επίσης, φροντίζει για 
την απόσπαση στελεχών τους, ως συνδέσμων σε ελλη¬ 
νικές διπλωματικές αρχές του εξωτερικού και διεθνείς 
οργανισμούς, στο πλαίσιο διεθνών συμφωνιών συνεργα¬ 
σίας καθώς και για τη φρούρηση και την ασφάλεια των 
ελληνικών διπλωματικών Αρχών στο εξωτερικό. 

ε. Παρακολουθεί τα δημοσιεύματα του διεθνούς ημερή¬ 
σιου και περιοδικού τύπου και γενικά τη διεθνή επικαιρό- 
τητα και ενημερώνει την πολιτική ηγεσία του Υπουργείου 
για ζητήματα που αφορούν την αποστολή του. 

Άρθρο 5 

Τμήμα Διοικητικής και Οικονομικοτεχνικής 
Μέριμνας 

Το Τμήμα Διοικητικής και Οικονομικοτεχνικής Μέρι¬ 
μνας έχει τις ακόλουθες αρμοδιότητες: 

α. Φροντίζει για τη στελέχωση των Τμημάτων της 
Μονάδας και των Γραφείων του Υπουργείου με το απα¬ 
ραίτητο για τη λειτουργία τους προσωπικό, παρακο¬ 
λουθεί την υπηρεσιακή κατάσταση και τις μεταβολές 
του προσωπικού αυτού και γενικά χειρίζεται όλες τις 
υποθέσεις που το αφορούν. 

β. Χειρίζεται θέματα διοικητικής φύσεως που ανά¬ 
γονται στην αρμοδιότητα της πολιτικής ηγεσίας του 
Υπουργείου και αφορούν το προσωπικό των Σωμάτων 
και Υπηρεσιών του Υπουργείου, σε συνεργασία με τα 
οικεία Αρχηγεία και Υπηρεσίες. 

γ. Χειρίζεται θέματα γενικού ενδιαφέροντος του προ¬ 
σωπικού των Σωμάτων και Υπηρεσιών του Υπουργείου, 
παρακολουθεί τη διοικητική νομοθεσία και εισηγείται 
τη βελτίωσή της, σε συνεργασία με τα Αρχηγεία των 
Σωμάτων και τις Υπηρεσίες και προετοιμάζει την έκδο¬ 
ση οδηγιών, με βάση την κυβερνητική πολιτική. 

δ. Μεριμνά για τη συγκέντρωση και έγκριση των προ¬ 
ϋπολογισμών των Σωμάτων που υπάγονται στο Υπουρ¬ 
γείο και παρακολουθεί την εκτέλεσή τους. 

ε. Παρακολουθεί τα ζητήματα που αφορούν στην προ¬ 
μήθεια των Σωμάτων και Υπηρεσιών του Υπουργείου 
με τον απαιτούμενο υλικοτεχνικό εξοπλισμό, καθώς και 
την εξέλιξη των προγραμμάτων προμηθειών μείζονος 
σπουδαιότητας. 

στ. Επεξεργάζεται τις προτάσεις και εισηγήσεις των 
Αρχηγείων των Σωμάτων και Υπηρεσιών του Υπουρ¬ 
γείου για θέματα πιστώσεων, δαπανών, προμηθειών, 
στέγασης και εξοπλισμού, καθώς και για οικονομικά, 
συνταξιοδοτικά και ασφαλιστικά θέματα του προσωπι¬ 
κού και μεριμνά για την προώθησή τους. 

ζ. Μεριμνά για την παραλαβή, διακίνηση και διεκπεραί¬ 
ωση της αλληλογραφίας του Υπουργείου, τη διάθεση 
του προσωπικού στις τακτικές και έκτακτες υπηρεσίες, 
την ευταξία και καθαριότητα των χώρων, τον εξοπλισμό 
της Μονάδας και των Γ ραφείων με τα αναγκαία μέσα και 
υλικά και την καλή συντήρηση και λειτουργία αυτών. 

η. Φροντίζει για την παράδοση στους οικείους Υπα¬ 
σπιστές της αλληλογραφίας που προορίζεται για τον 
Υπουργό, τον Υφυπουργό και τους Γ ενικούς Γ ραμματείς 
και παραδίδει στον Διευθυντή της Επιτελικής Μονάδας 
την αλληλογραφία που προορίζεται γι' αυτόν, με την 
ένδειξη «προσωπική». 

ΚΕΦΑΛΑΙΟ Β' 

Στελέχωση Επιτελικής Μονάδας - 
Αρμοδιότητες Οργάνων 

Άρθρο 6 
Στελέχωση 

1. Η Επιτελική Μονάδα στελεχώνεται από ένστολο και 
πολιτικό προσωπικό των Σωμάτων και Υπηρεσιών που 
υπάγονται στο Υπουργείο Προστασίας του Πολίτη, το 


οποίο αποσπάται σ’ αυτό, για χρονικό διάστημα μέχρι 
τριών ετών, που μπορεί να ανανεώνεται. Το προσωπικό 
αυτό, περιλαμβανομένου του Διευθυντή, των αναπλη¬ 
ρωτών Διευθυντών και των Τμηματαρχών της Μονάδας, 
δεν δύναται να υπερβαίνει τα σαράντα (40), συνολι¬ 
κά, άτομα. Ο ακριβής αριθμός του προσωπικού κατά 
Σώμα και Υπηρεσία, βαθμό, κατηγορία και ειδικότητα 
καθορίζεται αναλογικά, βάσει της συνολικής οργανικής 
δύναμης κάθε Σώματος ή Υπηρεσίας, με απόφαση του 
Υπουργού Προστασίας του Πολίτη. 

2. Ο πειθαρχικός έλεγχος του ένστολου προσωπικού 
της Μονάδας ασκείται από τους προερχόμενους από 
το ίδιο Σώμα ιεραρχικά προϊσταμένους του, σύμφωνα 
με το ισχύον στο Σώμα αυτό πειθαρχικό δίκαιο. 

3. Για την αξιολόγηση, τον πειθαρχικό έλεγχο και άλλα 
συναφή με την υπηρεσιακή κατάσταση του πολιτικού 
προσωπικού ζητήματα εφαρμόζονται οι διατάξεις του 
ν. 3528/2007, όπως ισχύουν κάθε φορά. 

Αρθρο 7 

Αρμοδιότητες Διευθυντή 

1. Ως Διευθυντής της Επιτελικής Μονάδας τοποθετεί¬ 
ται ανώτατος αξιωματικός των Σωμάτων που υπάγονται 
στο Υπουργείο Προστασίας του Πολίτη, ο οποίος επιλέ¬ 
γεται με απόφαση του Υπουργού και έχει τις ακόλουθες 
αρμοδιότητες: 

α. Διευθύνει, συντονίζει και ελέγχει τις ενέργειες και 
τις δραστηριότητες των Τμημάτων της Μονάδας σύμ¬ 
φωνα με τις εντολές του Υπουργού Προστασίας του 
Πολίτη και μεριμνά για την εύρυθμη και αποδοτική λει¬ 
τουργία της. 

β. Διατυπώνει τη γνώμη του και προσυπογράφει επί 
των εισηγητικών σημειωμάτων, μελετών, εργασιών και 
εγγράφων της Μονάδας, για τα οποία απαιτείται από¬ 
φαση ή υπογραφή του Υπουργού, του Υφυπουργού ή 
των Γ ενικών Γ ραμματέων του Υπουργείου. 

γ. Υπογράφει τα έγγραφα της Μονάδας που απευθύ¬ 
νονται προς τα Αρχηγεία των Σωμάτων και τις Υπη¬ 
ρεσίες που υπάγονται στο Υπουργείο ή και σε άλλους 
εκτός του Υπουργείου Φορείς και Υπηρεσίες. 

δ. Κατανέμει στα Τμήματα της Μονάδας το προσωπικό 
που αποσπάται σ’ αυτήν, βάσει των προσόντων και των 
ικανοτήτων του και παρακολουθεί και αξιολογεί την 
απόδοση και την προσφορά του στην εκπλήρωση της 
αποστολής της Υπηρεσίας. 

ε. Εισηγείται και προκαλεί τις αποφάσεις του Υπουρ¬ 
γού, του Υφυπουργού και των Γ ενικών Γ ραμματέων του 
Υπουργείου σε ιδιαίτερης σπουδαιότητας θέματα αρ- 
μοδιότητάς του. 

στ. Καθορίζει τις προτεραιότητες αναφορικά με την 
προώθηση του έργου της Μονάδας, συγκαλεί συσκέ¬ 
ψεις για την εξέταση και το χειρισμό θεμάτων μείζονος 
σπουδαιότητας και διατάσσει την ενέργεια ερευνών, 
μελετών και εργασιών, ορίζοντας και τις ομάδες διε¬ 
ξαγωγής αυτών. 

ζ. Συντάσσει τις εκθέσεις αξιολόγησης του αναπλη¬ 
ρωτή Διευθυντή και των Τμηματαρχών, εφόσον προ¬ 
έρχονται από το ίδιο με αυτόν Σώμα και γνωματεύει 
στις εκθέσεις που συντάσσουν εκείνοι, σύμφωνα με τις 
ισχύουσες διατάξεις. 

η. Χορηγεί τις άδειες στο προσωπικό της Μονάδας και 
ασκεί πειθαρχική δικαιοδοσία στο ένστολο και πολιτικό 
προσωπικό που προέρχεται από το ίδιο με αυτόν Σώμα. 

θ. Ασκεί κάθε άλλο καθήκον που του ανατίθεται από 
τον Υπουργό Προστασίας του Πολίτη ή προβλέπεται 
από υφιστάμενες διατάξεις. 

2. Στην Επιτελική Μονάδα δύναται να τοποθετούνται 
από ένας ανώτατος ή ανώτερος αξιωματικός για κάθε 
Σώμα που υπάγεται στο Υπουργείο Προστασίας του 
Πολίτη, ως αναπληρωτές Διευθυντές οι οποίοι επικου¬ 
ρούν το Διευθυντή στην εκπλήρωση των καθηκόντων 
του και αναπληρώνουν αυτόν σε περίπτωση απουσίας 
ή κωλύματος του. 

Άρθρο 8 

Αρμοδιότητες Τμηματαρχών 

1. Ως Τμηματάρχες των Τμημάτων της Επιτελικής 
Μονάδας τοποθετούνται ανώτεροι αξιωματικοί των 
Σωμάτων που υπάγονται στο Υπουργείο Προστασί¬ 
ας του Πολίτη, οι οποίοι επιλέγονται με απόφαση του 
Υπουργού. 

2. Οι Τμηματάρχες έχουν τα ακόλουθα καθήκοντα: 

α. Διευθύνουν, εποπτεύουν και ελέγχουν το προσωπι¬ 
κό του Τμήματός τους προς το σκοπό αποτελεσματικής 
εκπλήρωσης της αποστολής του. 

β. Λαμβάνουν γνώση της εισερχόμενης αλληλογραφί¬ 
ας, μονογράφουν και ορίζουν τον αρμόδιο για το χειρι¬ 
σμό της και τις ενδεδειγμένες ενέργειες. 

γ. Διατυπώνουν εγγράφως τη γνώμη τους επί ειση¬ 
γητικών σημειωμάτων, μελετών ή άλλων εργασιών και 
προσυπογράφουν τα έγραφα για τα οποία απαιτείται 
απόφαση ή υπογραφή ανωτέρου οργάνου. Σε περίπτω¬ 
ση διαφωνίας διατυπώνουν εγγράφως και αιτιολογη¬ 
μένα αυτή. 

δ. Συντάσσουν τις εκθέσεις αξιολόγησης και ασκούν 
πειθαρχική δικαιοδοσία, για το προερχόμενο από το ίδιο 
με αυτούς Σώμα προσωπικό της Μονάδας, σύμφωνα με 
τις ισχύουσες διατάξεις. 

ε. Ασκούν κάθε άλλο καθήκον που τους ανατίθεται και 
προβλέπεται από τις υφιστάμενες διατάξεις. 

3. Τους Τμηματάρχες απόντες ή κωλυόμενους ανα¬ 
πληρώνει ο κατά βαθμό ανώτερος ή αρχαιότερος υφι¬ 
στάμενός τους. 

Άρθρο 9 

Καθήκοντα προσωπικού 

Το προσωπικό των Τμημάτων έχει τα ακόλουθα κα¬ 
θήκοντα: 

α. Καταρτίζει μελέτες, διεξάγει έρευνες και πραγμα¬ 
τοποιεί εργασίες, αυτοβούλως ή κατόπιν εντολής, στο 
πλαίσιο εκπλήρωσης ή προαγωγής της αποστολής του 
Επιτελείου, οι οποίες παραδίδονται ή τίθενται υπό την 
κρίση της ιεραρχίας, μέχρι εκείνου που έχει την απο¬ 
φασιστική αρμοδιότητα για το θέμα. 

β. Μεριμνά για την έγκαιρη, πλήρη και ομαλή διεκπε¬ 
ραίωση του έργου που του έχει ανατεθεί, την ευταξία 
και καθαριότητα στους χώρους εργασίας του και την 
άμεση ενημέρωση των οικείων τμηματαρχών για μεί- 
ζονα ή ιδιαίτερα ζητήματα, τα οποία προκύπτουν ή των 
οποίων λαμβάνει γνώση στο πλαίσιο εκπλήρωσης των 
καθηκόντων του. 

γ. Ευθύνεται για την τήρηση και διασφάλιση του αρ¬ 
χειακού υλικού των Τμημάτων και έχει καθήκον εχεμύ¬ 
θειας για πληροφορίες, στοιχεία ή άλλο αναβαθμισμένο 
υλικό των οποίων λαμβάνει γνώση στο πλαίσιο άσκησης 
των καθηκόντων του. 


δ. Εκτελεί οποιαδήποτε εργασία ή υπηρεσία τους ανα¬ 
τίθεται στο πλαίσιο άσκησης των καθηκόντων του και 
εκπλήρωσης της αποστολής του Επιτελείου. 

Άρθρο 10 
Έναρξη ισχύος 

Η ισχύς του παρόντος διατάγματος αρχίζει από τη 
δημοσίευσή του στην Εφημερίδα της Κυβερνήσεως. 

Στον Υπουργό Προστασίας του Πολίτη αναθέτουμε τη 
δημοσίευση και εκτέλεση του παρόντος διατάγματος. 

Αθήνα, 7 Σεπτεμβρίου 2011 

Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

ΚΑΡΟΛΟΣ ΓΡ. ΠΑΠΟΥΛΙΑΣ 

ΟΙ ΥΠΟΥΡΓΟΙ 

ΑΝΑΠΛΗΡΩΤΗΣ ΥΠΟΥΡΓΟΣ 

ΟΙΚΟΝΟΜΙΚΩΝ ΠΡΟΣΤΑΣΙΑΣ ΤΟΥ ΠΟΛΙΤΗ 

ΦΙΛΙΠΠΟΣ ΣΑΧΙΝΙΔΗΣ ΧΡΗΣΤΟΣ ΠΑΠΟΥΤΣΗΣ 
-♦- 

( 2 ) 

ΠΡΟΕΔΡΙΚΟ ΔΙΑΤΑΓΜΑ ΥΠ’ ΑΡΙΘΜ. 80 
Ρύθμιση θεμάτων υγειονομικής υπηρεσίας 

αστυνομικού προσωπικού. 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Έχοντας υπόψη: 

1. Τις διατάξεις των άρθρων 11 παρ. 1 περιπτ. α', στ' και 
θ' και 53 παρ. 1 του ν. 1481/1984 «Οργανισμός Υπουργείου 
Δημόσιας Τάξης» (Α' 152), όπως το άρθρο 11 αντικατα- 
στάθηκε με το άρθρο 1 παρ. 1 του ν. 1590/1986 (Α' 49). 

2. Τις διατάξεις του άρθρου 2 παρ. 4 και του άρθρου 3 
παρ. 4 του ν. 2226/1994 «Εισαγωγή, εκπαίδευση και με¬ 
τεκπαίδευση στις Σχολές της Αστυνομικής Ακαδημίας 
και στο Τμήμα Ανθυποπυραγών της Πυροσβεστικής 
Ακαδημίας και άλλες διατάξεις» (Α' 122). 

3. Τις διατάξεις του άρθρου 28 παρ. 1 του ν.2800/2000 
«Αναδιάρθρωση Υπηρεσιών Υπουργείου Δημόσιας τάξης, 
σύσταση Αρχηγείου Ελληνικής Αστυνομίας και άλλες 
διατάξεις» (Α' 41). 

4. Το άρθρο 90 του Κώδικα Νομοθεσίας για την Κυβέρ¬ 
νηση και τα κυβερνητικά όργανα, που κωδικοποιήθηκε 
με το άρθρο πρώτο του π.δ/τος 63/2005 (Α' 98). 

5. Το άρθρο 1 του π.δ. 184/2009 «Σύσταση Υπουργείου 
Προστασίας του Πολίτη και καθορισμός των αρμοδιο¬ 
τήτων του» (Α' 213). 

6. Το γεγονός ότι από τις διατάξεις του παρόντος 
διατάγματος δεν προκαλείται δαπάνη σε βάρος του 
κρατικού προϋπολογισμού. 

7. Την υπ’ αριθμ. 225/2011 Γνωμοδότηση του Συμβουλί¬ 
ου της Επικράτειας, ύστερα από πρόταση του Υπουργού 
Προστασίας του Πολίτη, αποφασίζουμε: 

Άρθρο 1 

Η περίπτ. β' της παρ. 2 του άρθρου 48 του π.δ. 584/1985 
(Α' 204), όπως η παράγραφος αυτή αντικαταστάθηκε 
με το άρθρο 20 του π.δ. 16/1995 (Α' 7), αντικαθίσταται 
ως εξής: 

«β. Μη αναθεωρήσιμες είναι οι αποφάσεις που αφο¬ 
ρούν την κρίση της καταλληλότητας, από υγειονομικής 
πλευράς, των ιδιωτών που κατατάσσονται στην Ελληνι- 

κή Αστυνομία και των εκ του Σώματος προερχόμενων 
υποψηφίων της Σχολής Αξιωματικών της Ελληνικής 
Αστυνομίας, οι αποφάσεις που εκδίδονται σε εφαρμογή 
των διατάξεων των περιπτώσεων β' και γ' του άρθρου 
55, καθώς και κάθε άλλη περίπτωση». 

Άρθρο 2 

Το άρθρο 54 του π.δ. 584/1985, όπως τροποποιήθηκε 
με το άρθρο μόνο του π.δ. 203/1989 (Α'- 97) και αντι- 
καταστάθηκε με το άρθρο 26 του π.δ. 16/1995, αντικα¬ 
θίσταται ως εξής: 

«1. Η Ανώτατη Υγειονομική Επιτροπή (Α.Υ.Ε.) της Ελλη¬ 
νικής Αστυνομίας λειτουργεί στην Αθήνα και συγκρο¬ 
τείται από τέσσερα (4) τακτικά και ισάριθμα αναπλη¬ 
ρωματικά μέλη ως εξής: 

α. Από τον Υποδιευθυντή της Διεύθυνσης Υγειονο- 
μικού/Αρχηγείου Ελληνικής Αστυνομίας (Α.Ε.Α.) ως 
πρόεδρο με αναπληρωτή τον ανώτερο ή αρχαιότερο 
υγειονομικό αξιωματικό από τα τακτικά ή αναπληρω¬ 
ματικά μέλη. 

β. Από τρεις (3) ανώτερους υγειονομικούς αξιωματι¬ 
κούς ως μέλη. 

2. Ανώτατη Υγειονομική Επιτροπή (Α.Υ.Ε.) της Ελληνι¬ 
κής Αστυνομίας δύναται να λειτουργεί και στη Θεσσα¬ 
λονίκη. Η εν λόγω Α.Υ.Ε. συγκροτείται από τέσσερα (4) 
τακτικά και ισάριθμα αναπληρωματικά μέλη ως εξής: 

α. Από το Διευθυντή του Κεντρικού Ιατρείου Θεσσα¬ 
λονίκης, ως πρόεδρο με αναπληρωτή τον ανώτερο ή 
αρχαιότερο υγειονομικό αξιωματικό από τα τακτικά ή 
αναπληρωματικά μέλη. 

β. Από τρεις (3) ανώτερους υγειονομικούς αξιωματι¬ 
κούς ως μέλη. 

3. Σε κάθε Επιτροπή ορίζεται ένας βαθμοφόρος γενι¬ 
κών καθηκόντων ή πολιτικός υπάλληλος ως γραμματέας 
με τον αναπληρωτή του. 

4. Τα μέλη των Επιτροπών και ο γραμματέας ορίζονται 
για ένα χρόνο με διαταγή του Αρχηγού της Ελληνικής 
Αστυνομίας, ύστερα από εισήγηση του Διευθυντή της 
Διεύθυνσης Υγειονομικού του Αρχηγείου Ελληνικής 
Αστυνομίας (Α.Ε.Α.). Η Α.Υ.Ε. συγκαλείται από τον Πρό¬ 
εδρο αυτής, όταν υπάρχουν θέματα της αρμοδιότητάς 
της. 

5. Η Α.Υ.Ε. Αθηνών υπάγεται διοικητικά στη Διεύθυνση 
Υγειονομικού/Α.Ε.Α. και το διοικητικό προσωπικό της 
ανήκει οργανικά σ’ αυτή. Η Α.Υ.Ε. Θεσσαλονίκης υπάγε¬ 
ται διοικητικά στη Διεύθυνση Αστυνομίας Θεσσαλονίκης 
και το διοικητικό προσωπικό της ανήκει οργανικά στο 
Κεντρικό Ιατρείο Θεσσαλονίκης. 

6. α. Η Α.Υ.Ε. Θεσσαλονίκης έχει αρμοδιότητα για 
το αστυνομικό προσωπικό των Γενικών Αστυνομικών 
Διευθύνσεων Περιφερειών Ανατολικής Μακεδονίας - 
Θράκης, Κεντρικής Μακεδονίας, Δυτικής Μακεδονίας, 
Ηπείρου, Θεσσαλίας και Βορείου Αιγαίου, το αστυνο¬ 
μικό προσωπικό της Γενικής Αστυνομικής Διεύθυνσης 
Θεσσαλονίκης, καθώς και για το αστυνομικό προσωπικό 
των λοιπών Υπηρεσιών που ευρίσκονται στην περιοχή 
δικαιοδοσίας των παραπάνω Γενικών Αστυνομικών Δι¬ 
ευθύνσεων. 

β. Η Α.Υ.Ε. Αθηνών έχει αρμοδιότητα για το λοιπό 
αστυνομικό προσωπικό και σε περίπτωση μη λειτουρ¬ 
γίας για οποιοδήποτε λόγο της Α.Υ.Ε. Θεσσαλονίκης, 
η αρμοδιότητά της εκτείνεται σε όλο το αστυνομικό 
προσωπικό». 


Άρθρο 3 

Οι περιπτ. β' έως δ' του άρθρου 55 του π.δ. 584/1985, 
όπως το άρθρο αυτό τροποποιήθηκε με το άρθρο 3 του 
π.δ. 352/1987 (Α' 158), αντικαταστάθηκε με το άρθρο 27 
του π.δ. 16/1995 και συμπληρώθηκε με το άρθρο 1 του 
π.δ. 91/2007 (Α' 113), αντικαθίστανται ως εξής: 

«β. Εξετάζει κατόπιν διαταγής του Αρχηγού της Ελληνι¬ 
κής Αστυνομίας και γνωματεύει σε πρώτο και τελευταίο 
βαθμό επί της σωματικής ικανότητας και καταλληλό¬ 
τητας, από υγειονομικής πλευράς, των εκ του Σώματος 
προερχομένων υποψηφίων δοκίμων υπαστυνόμων, των 
δοκίμων υπαστυνόμων, των δοκίμων αστυφυλάκων και 
των ιδιωτών που κατατάσσονται στην Ελληνική Αστυ¬ 
νομία απευθείας ως αξιωματικοί ή ως κατώτερο προ¬ 
σωπικό ειδικών καθηκόντων. 

γ. Εξετάζει τους δόκιμους αστυφύλακες και δόκιμους 
υπαστυνόμους των οποίων η εκπαίδευση παρακωλύθηκε 
λόγω νόσου, πάθησης ή βλάβης, κατά το χρονικό διά¬ 
στημα που καθορίζεται στον Κανονισμό Εκπαίδευσης 
και οι οποίοι παραπέμπονται σ’ αυτή με απόφαση του 
Αρχηγού της Ελληνικής Αστυνομίας ή του Διευθυντή της 
Διεύθυνσης Αστυνομικού Προσωπικού του Αρχηγείου 
Ελληνικής Αστυνομίας κατόπιν αναφοράς της οικείας 
Σχολής, στην οποία επισυνάπτεται η γνωμάτευση της 
αρμόδιας Επιτροπής Αναρρωτικών Αδειών. Αν πρόκειται 
για ιάσιμη πάθηση η Α.Υ.Ε. γνωματεύει σε πρώτο και 
τελευταίο βαθμό για τη χορήγηση των απαιτούμενων 
αναρρωτικών αδειών και μετά τη λήξη αυτών γνωματεύ¬ 
ει σε πρώτο και τελευταίο βαθμό για τη σωματική τους 
ικανότητα και την καταλληλότητά τους ή μη για συνέ¬ 
χιση της εκπαίδευσής τους, με βάση τον ειδικό πίνακα 
νοσημάτων, παθήσεων και βλαβών του π.δ. 133/2002 (Α' 
109), εάν ο δόκιμος προέρχεται εκ του Σώματος και τον 
γενικό πίνακα νοσημάτων, παθήσεων και βλαβών του 
ως άνω π.δ., εάν ο δόκιμος προέρχεται εξ ιδιωτών. Αν 
πρόκειται για μη ιάσιμη πάθηση που αναφέρεται στον 
ως άνω ειδικό ή γενικό πίνακα με τις ενδείξεις σωμα¬ 
τικής ικανότητας (12), (13), (14) και (15), μετά τη λήξη της 
τυχόν χορηγηθείσας αναρρωτικής άδειας, γνωματεύει 
σε πρώτο και τελευταίο βαθμό ότι ο δόκιμος είναι ακα¬ 
τάλληλος για τη συνέχιση της εκπαίδευσής του στην 
οικεία Σχολή. Για τους δόκιμους υπαστυνόμους και τους 
δόκιμους αστυφύλακες που κρίνονται ακατάλληλοι για 
τη συνέχιση της εκπαίδευσής τους κατ’ εφαρμογή της 
παρούσας περίπτωσης, καθώς και της περίπτωσης β' 
διακόπτεται οριστικά η εκπαίδευσή τους στη Σχολή 
και εφαρμόζονται οι διατάξεις των άρθρων 25 του π.δ. 
319/1995 και 44 του π.δ. 352/1995, όπως ισχύουν, κατά 
περίπτωση. 

δ. Εξετάζει με βάση τον ειδικό πίνακα νοσημάτων, 
παθήσεων και βλαβών του π.δ. 133/2002 τους δόκιμους 
υπαστυνόμους και δόκιμους αστυφύλακες που κρίθηκαν 
κατ’ εφαρμογή των περιπτώσεων β' και γ' ακατάλληλοι 
για τη συνέχιση της εκπαίδευσής τους στην οικεία Σχο¬ 
λή, λόγω νοσήματος, πάθησης ή βλάβης που προήλθε 
αποδεδειγμένα, ύστερα από διενεργηθείσα ένορκη δι¬ 
οικητική εξέταση (Ε.Δ.Ε.), πρόδηλα και αναμφισβήτητα 
κατά την εκτέλεση διατεταγμένης υπηρεσίας και ένεκα 
ταύτης και οι οποίοι παραπέμπονται εκ νέου σ’ αυτή 
με απόφαση του Αρχηγού της Ελληνικής Αστυνομίας, 
προκειμένου να κριθεί περαιτέρω η σωματική τους ικα¬ 
νότητα. Όσοι εκ των ανωτέρω κριθούν ανίκανοι για 
την ενεργό υπηρεσία, ικανοί όμως για την υπηρεσία 

γραφείου, μετατάσσονται σύμφωνα με τα ισχύοντα 
στην κατάσταση αυτή και εντάσσονται στο Σώμα της 
Ελληνικής Αστυνομίας με το βαθμό του αστυφύλακα, 
εφόσον ήταν δόκιμοι αστυφύλακες και με το βαθμό του 
υπαστυνόμου Β', εφόσον ήταν δόκιμοι υπαστυνόμοι. Οι 
ανωτέρω εντάσσονται στο τέλος της αντίστοιχης επε¬ 
τηρίδας του βαθμού τους, τοποθετούνται σε υπηρεσίες 
της Ελληνικής Αστυνομίας με υπηρεσιακά και κοινωνικά 
κριτήρια, δεν ασκούν ανακριτικά καθήκοντα και δεν μπο¬ 
ρούν να επανέλθουν στην ενεργό υπηρεσία». 

Άρθρο 4 

1. Στο άρθρο 25 του π.δ. 319/1995 (Α' 174), όπως έχει 
αντικατασταθεί με το άρθρο 5 του π.δ. 113/2008 (Α' 178), 
προστίθεται παράγραφος 3 ως εξής: 

«3. Δόκιμος υπαστυνόμος του οποίου διακόπτεται η 
φοίτηση ύστερα από γνωμάτευση της Ανωτάτης Υγειο¬ 
νομικής Επιτροπής, λόγω σωματικής ανικανότητας που 
προήλθε από νόσο, πάθηση ή βλάβη που δεν οφείλεται 
στην Υπηρεσία, μπορεί να μεταταχθεί στην κατάσταση 
της υπηρεσίας γραφείου (άρθρο 44 παρ. 6 ν. 3731/2008, 
Α' 263), κρινόμενος με βάση τον ειδικό πίνακα νοσημά¬ 
των, παθήσεων και βλαβών του π.δ. 133/2002), εάν προέρ¬ 
χεται εκ του Σώματος και τον γενικό πίνακα νοσημάτων, 
παθήσεων και βλαβών του π.δ. 133/2002, εάν προέρχεται 
εξ ιδιωτών, χωρίς να δικαιούται να επανέλθει για κανένα 
λόγο στην ενεργό υπηρεσία και ονομάζεται: 
α) αστυφύλακας αν φοιτά στο Α' έτος σπουδών, 
β) υπαρχιφύλακας αν φοιτά στο Β' έτος σπουδών, 
γ) αρχιφύλακας αν φοιτά στο Γ' έτος σπουδών και 
δ) ανθυπαστυνόμος αν φοιτά στο Δ' έτος σπουδών. 
Οι παραπάνω δεν ασκούν ανακριτικά καθήκοντα και 
εντάσσονται στους πίνακες αρχαιότητας των αντίστοι¬ 
χων βαθμών των μη ανακριτικών υπαλλήλων, κατά τη 
χρονική στιγμή διακοπής της φοίτησής τους, εξελίσσο¬ 
νται δε περαιτέρω σύμφωνα με τα οριζόμενα στο άρθρο 
9 του ν. 3686/2008 (Α' 158). Σε περίπτωση που υπάρχουν 
περισσότεροι του ενός δοκίμου στην ίδια εκπαιδευτική 
σειρά στην κατάσταση αυτή, εφαρμόζεται αναλογικά 
το άρθρο 23. Οι εκ του Σώματος προερχόμενοι δόκιμοι 
υπαστυνόμοι, των οποίων η φοίτηση διακόπτεται για 
τους παραπάνω λόγους, επανέρχονται στο βαθμό που 
κατείχαν προ της εισόδου τους στη Σχολή αν αυτός 
είναι ανώτερος από τους προαναφερόμενους διατη¬ 
ρώντας και την αρχαιότητά τους στους αντίστοιχους 
πίνακες των ανακριτικών υπαλλήλων». 

2. Στο άρθρο 44 του π.δ. 352/1995 (Α' 187), όπως έχει 
αντικατασταθεί με το άρθρο 20 του π.δ. 113/2008, προ¬ 
στίθεται παράγραφος 3, ως εξής: 

«3. Δόκιμος αστυφύλακας του οποίου διακόπτεται 
η φοίτηση ύστερα από γνωμάτευση της Ανωτάτης 
Υγειονομικής Επιτροπής, λόγω σωματικής ανικανότη¬ 
τας, που προήλθε από νόσο, πάθηση ή βλάβη που δεν 
οφείλεται στην Υπηρεσία, μπορεί να μεταταχθεί στην 
κατάσταση της υπηρεσίας γραφείου (άρθρο 44 παρ. 
6 ν. 3731/2008), κρινόμενος με βάση τον γενικό πίνακα 
νοσημάτων, παθήσεων και βλαβών του π.δ. 133/2002 
χωρίς να δικαιούται να επανέλθει για κανένα λόγο στην 
ενεργό υπηρεσία και ονομάζεται αστυφύλακας κατά το 
χρόνο που θα αποκτήσουν το βαθμό αυτό οι δόκιμοι 
της ίδιας εκπαιδευτικής σειράς. Οι αστυφύλακες της 
παρούσας παραγράφου δεν ασκούν ανακριτικά καθή¬ 
κοντα, εντάσσονται τελευταίοι στην αρχαιότητα και 


εξελίσσονται περαιτέρω σύμφωνα με τα οριζόμενα στο 
άρθρο 9 του ν. 3686/2008. Σε περίπτωση που υπάρχουν 
περισσότεροι του ενός δοκίμου στην ίδια εκπαιδευτική 
σειρά στην κατάσταση αυτή, εφαρμόζεται αναλογικά 
το άρθρο 40». 

Άρθρο 5 
Έναρξη ισχύος 

Η ισχύς του παρόντος διατάγματος αρχίζει από τη 
δημοσίευσή του στην Εφημερίδα της Κυβερνήσεως. 

Στον Υπουργό Προστασίας του Πολίτη αναθέτουμε τη 
δημοσίευση και εκτέλεση του παρόντος διατάγματος. 

Αθήνα, 7 Σεπτεμβρίου 2011 

Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

ΚΑΡΟΛΟΣ ΓΡ. ΠΑΠΟΥΛΙΑΣ 

Ο ΥΠΟΥΡΓΟΣ 
ΠΡΟΣΤΑΣΙΑΣ ΤΟΥ ΠΟΛΙΤΗ 

ΧΡΗΣΤΟΣ ΠΑΠΟΥΤΣΗΣ 
-♦- 

ΣΥΜΒΑΣΕΙΣ 

(3) 

Σύμβαση μεταξύ του Ελληνικού Δημοσίου και της Τρά- 
πεζας της Ελλάδος περί των καταβαλλομένων προ¬ 
μηθειών από το Ελληνικό Δημόσιο προς την Τράπε- 
ζα Ελλάδος. 

Στην Αθήνα σήμερα 1 Σεπτεμβρίου 2011 μεταξύ του 
Ελληνικού Δημοσίου, που εκπροσωπείται από τον Ανα¬ 
πληρωτή Υπουργό Οικονομικών Φίλιππο Σαχινίδη και 
της Ανωνύμου Εταιρείας με έδρα την Αθήνα και επω¬ 
νυμία «Τράπεζα της Ελλάδος» που εκπροσωπείται από 
τον Διοικητή της Γεώργιο Προβόπουλο συμφωνούνται 
τα ακόλουθα: 

Άρθρο 1 

Καταβολή στην Τράπεζα της Ελλάδος αποζημίωσης 

για την κάλυψη εξόδων εργασιών του Ελληνικού 

Δημοσίου 

1. Η Τράπεζα της Ελλάδος θα εισπράττει αποζημίωση 
για την κάλυψη εξόδων εκτέλεσης εργασιών για λογα¬ 
ριασμό του Ελληνικού Δημοσίου. Η αποζημίωση αυτή 
καθορίζεται ως εξής: 

α) σε ποσοστό 0,050% ετησίως, το οποίο θα υπολο¬ 
γίζεται επί του ετήσιου πραγματοποιούμενου συνολι¬ 
κού ύψους των δαπανών του τακτικού προϋπολογισμού 
πλην των δαπανών για τόκους (ΚΑΕ 6100), χρεολύ¬ 
σια (ΚΑΕ 6200) και άλλες δαπάνες δημοσίου χρέους 
(ΚΑΕ 6300), για τακτοποίηση παλαιών διαχειρίσεων 
(ΚΑΕ 6810), για υποχρεώσεις από προγράμματα εξοπλι¬ 
σμού των Ενόπλων Δυνάμεων (ΚΑΕ 6900) και για συμμε¬ 
τοχή του Δημοσίου στο Μετοχικό Κεφάλαιο εταιρειών 
(ΚΑΕ 7300) και σε ποσοστό 0,050% επί του ετήσιου 
συνολικού ύψους των δαπανών του προγράμματος δη¬ 
μοσίων επενδύσεων, όπως αυτές θα εμφανίζονται στον 
απολογισμό του κράτους, 

β) σε ποσοστό 0,0150% ετησίως, το οποίο θα υπολο¬ 
γίζεται επί του ετήσιου πραγματοποιούμενου συνολικού 
ύψους των εσόδων του τακτικού προϋπολογισμού (πλην 
πιστωτικών εσόδων) και σε ποσοστό 0,015% επί των 
εσόδων του προγράμματος δημοσίων επενδύσεων (πλην 

πιστωτικών εσόδων), όπως αυτά θα εμφανίζονται στον 
απολογισμό του κράτους. 

2. Για την εξόφληση της ανωτέρω υποχρέωσης του 
άρθρου 1 της παρούσης, το Ελληνικό Δημόσιο: 

α) Προκαταβάλλει την τελευταία εργάσιμη ημέρα του 
έτους το 95% της υποχρέωσης. Το ποσό αυτό προ¬ 
κύπτει αφού υπολογισθούν τα ποσοστά τα οποία κα¬ 
θορίζονται στο άρθρο 1 της παρούσας σύμβασης επί 
των εκτιμώμενων να πραγματοποιηθούν μεγεθών του 
προϋπολογισμού, όπως αυτά θα απεικονίζονται στην 
εισηγητική έκθεση του προϋπολογισμού που εγκρίνεται 
από την Βουλή των Ελλήνων το μήνα Δεκέμβριο του 
ίδιου έτους. 

Εξουσιοδοτεί την Τράπεζα της Ελλάδος, με βάση τον 
παραπάνω υπολογισμό, να προβαίνει σε χρέωση του 
τηρούμενου σε αυτή λογαριασμού ΚΑ 200 - «Ε.Δ. Συγκέ¬ 
ντρωση Εισπράξεων και Πληρωμών». Τη χρέωση αυτή, η 
Τράπεζα της Ελλάδος πρέπει να αναγγέλλει αυθημερόν 
και με ιδιαίτερο έγγραφό της προς το Γ ενικό Λογιστή¬ 
ριο του Κράτους, Διευθύνσεις: 20η Προϋπολογισμού, 
24η Λογαριασμών Δημοσίου, 25η Κίνησης Κεφαλαίων, 
Εγγυήσεων, Δανείων και Αξιών, και 49η Χρηματοδοτικού 
Προγραμματισμού και Διαχείρισης Κρατικών Διαθεσί¬ 
μων. 

β) Εκκαθαρίζει στην επόμενη χρήση το υπόλοιπο της 
υποχρέωσης, αφού λάβει υπόψη του την καταβληθείσα 
προκαταβολή, με βάση τα μεγέθη του απολογισμού του 
κράτους του έτους αναφοράς. Με σχετικό έγγραφο, η 
20η Διεύθυνση Προϋπολογισμού και η 24η Λογαριασμών 
Δημοσίου γνωρίζουν, στην Τράπεζα της Ελλάδος, τα 
απολογιστικά μεγέθη του προϋπολογισμού. 

Η Τράπεζα της Ελλάδος προβαίνει στις σχετικές ενέρ¬ 
γειες, δηλαδή χρεώνει ή πιστώνει ανάλογα τον τηρού¬ 
μενο σε αυτή λογαριασμό ΚΑ 200 «Ε.Δ. Συγκέντρωση 
Εισπράξεων και Πληρωμών» και στη συνέχεια ακολουθεί 
η διαδικασία που αναφέρεται στο τελευταίο εδάφιο της 
πρώτης παραγράφου του παρόντος άρθρου. 

Άρθρο 2 

Τροποποίηση της από 18/3/2005 πρόσθετης πράξης 
στην από 31/5/1995 Σύμβαση Ανάθεσης από το 

Ελληνικό Δημόσιο στην Τράπεζα της Ελλάδος της 
διαχείρισης των τίτλων, του Ελληνικού Δημοσίου με 
Λογιστική Μορφή (Άυλοι Τίτλοι). 

Αντικαθίσταται το άρθρο 3 της από 18/3/2005 σύμβα¬ 
σης ανάθεσης από το Ελληνικό Δημόσιο στην Τ ράπεζα 
της Ελλάδος, της διαχείρισης των τίτλων, του Ελληνικού 
Δημοσίου με Λογιστική Μορφή (Αυλοί Τίτλοι), η οποία 
δημοσιεύθηκε στο ΦΕΚ Α 78/30-3-2005, ως εξής: 

Η Τράπεζα της Ελλάδος εισπράττει κατά την έκδοση 
τίτλων του Ελληνικού Δημοσίου (εντόκων γραμματίων 
και ομολόγων σε ευρώ ή με ρήτρα ξένου νομίσματος), 
αμοιβή διαχείρισης η οποία υπολογίζεται επί της ονο¬ 
μαστικής τους αξίας και είναι ίση με 0,060% (μηδέν 
κόμμα μηδέν εξήντα τοις εκατό) ετησίως. 

Κατά τα λοιπά εξακολουθούν να ισχύουν οι όροι της 
ανωτέρω σύμβασης. 


Άρθρο 3 

Τροποποίηση της από 18/3/2005 Σύμβασης 
Ανάθεσης από το Ελληνικό Δημόσιο στην Τράπεζα 
της Ελλάδος της διαχείρισης των εντόκων 
γραμματίων, σε φυσική μορφή. 

Αντικαθίσταται η παράγραφος 1 του άρθρου 5 της 
από 18/3/2005 σύμβασης ανάθεσης από το Ελληνικό 
Δημόσιο στην Τράπεζα της Ελλάδος της διαχείρισης 
των εντόκων γραμματίων σε φυσική μορφή, η οποία 
δημοσιεύθηκε στο ΦΕΚ Α 78/30-3-2005, ως εξής: 

Γ ια τη διαχείριση των εντόκων γραμματίων του Ελ¬ 
ληνικού Δημοσίου σε φυσική μορφή, η Τράπεζα της 
Ελλάδος εισπράττει αμοιβή 0,060% (μηδέν κόμμα μηδέν 
εξήντα τοις εκατό) ετησίως, η οποία θα υπολογίζεται 
επί της ονομαστικής αξίας των ανανεωνόμενων εντόκων 
γραμματίων σε φυσική μορφή. 

Κατά τα λοιπά εξακολουθούν να ισχύουν οι όροι της 
ανωτέρω σύμβασης. 

Άρθρο 4 

Η παρούσα σύμβαση ισχύει από 1.1.2011 και για ένα 
έτος και ανανεώνεται σιωπηρά κάθε φορά για ίση χρο¬ 
νική περίοδο, εφόσον κατά το χρόνο της λήξης της 
κανένα από τα συμβαλλόμενα μέρη δεν ζητήσει την 
τροποποίηση αυτής. Στην αντίθετη περίπτωση θα κα¬ 
ταρτίζεται νέα σύμβαση. 

Η παρούσα σύμβαση συντάχθηκε σε δύο (2) πρωτό¬ 
τυπα τα οποία υπέγραψαν τα συμβαλλόμενα μέρη και 
πήραν από ένα πρωτότυπο. 

Η σύμβαση αυτή να δημοσιευθεί στην Εφημερίδα της 
Κυβερνήσεως. 

Γ ια το Ελληνικό Δημόσιο Γ ια την Τράπεζα της Ελλάδος 

Ο Αναπληρωτής Υπουργός 

Οικονομικών Ο Διοικητής 

ΦΙΛΙΠΠΟΣ ΣΑΧΙΝΙΔΗΣ ΓΕΩΡΓΙΟΣ ΠΡΟΒΟΠΟΥΛΟΣ 

-♦- 

ΔΙΟΡΘΩΣΕΙΣ ΣΦΑΛΜΑΤΩΝ 

(4) 

Στο Προεδρικό Διάταγμα 75/18.8.2011 που δημοσιεύ¬ 
θηκε στο ΦΕΚ 182/22.8.2011/Α και στις σελ. 3965 - 3979, 
επέρχονται οι εξής διορθώσεις: 

1. Σελίδα 3967, στο άρθρο 9, παρ. 2, εδάφιο τρίτο 
διορθώνεται: 

το εσφαλμένο: «Σε περίπτωση που η αντιπολίτευση 
εκλέγει έναν εκπρόσωπο σύμφωνα με την παράγραφο 
4 του άρθρου 3 του παρόντος, αυτός προέρχεται υπο¬ 
χρεωτικά από το συνδυασμό της μείζονος μειοψηφίας 
εφόσον αυτή καταρτίσει συνδυασμό», 

στο ορθό: «Σε περίπτωση που η αντιπολίτευση εκλέγει 
έναν εκπρόσωπο σύμφωνα με την παράγραφο 3 του άρ¬ 
θρου 4 του παρόντος, αυτός προέρχεται υποχρεωτικά 
από το συνδυασμό της μείζονος μειοψηφίας εφόσον 
αυτή καταρτίσει συνδυασμό». 

2. Σελίδα 3969, στο άρθρο 10, διορθώνεται: 

η εσφαλμένη αρίθμηση της παραγράφου «13» 

στην ορθή «10». 



(Από το Υπουργείο Εσωτερικών) 

